Vrunntlijke beuelynnghe myth vormoghe alless ghudenn stets vorgheszannth. Ersamenn, vorszichtighenn, wyszenn herenn, byszunnder leuenn naber, ghudenn frunnde vnndt ghunnere. Ik hebbe mynem weerde Laurentze Fridach, juwenn medeborgher, vmb etzwelke parszelenn my to senndennde geschreuenn, der yck vppe ditmaell, sunnderlinx vmb inuallesz willenn my gheszheenn, behoue, so gy villichte woll voruarenn hebbenn, wo de vann dem vorgannghen szommer tho kamenn ysz etc. Hir vmb ysz myne frunntlyke begher, gy, leuenn naber vnndt frunnde, willenn tho stedenn, dat my sodanne guder mogenn vnvorhindert tenn herinndenn koemen; wyll jck my all tydt gerne geborlick gutwillick vindenn latenn jnn annderen dinghenn tegen juwe erszame vorszichtighe wyszheide, de jck Gode allmechtich jnn vorhopeder wolluardt, langhe salich vnndt g[e]szunndt beuele. Gegeuenn vppe Wyborch ame maendaghe vor natiuitatis Marie jm ten lxxx:ten iare. Erick Axelszonn tho Lannghenø, ritter, houethmann vppe Wyborch. Adress: Denn erszamenn, voerszichtighenn vnndt wollwyszenn mannenn hern borghermeysterenn vnndt radtmannenn der stad Reuall, synenn byszunder leuenn nabernn, ghudenn frunnden vnndt ghunnrenn.